Doctoranzii, postdoctoranzii și cercetătorii Universității din București, invitați să se înscrie la proiectele de cercetare cu componenta de mobilitate „Marie Skłodowska-Curie Actions”

Comisia Europeană a publicat calendarul apelurilor de propuneri oferite în cadrul Acțiunilor Marie Skłodowska-Curie (MSCA), la care sunt invitați să participe și doctoranzii, postdoctoranzii și cercetătorii Universității din București care doresc să-și sporească potențialul creativ și inovator. 
Acțiunile Marie Skłodowska-Curie (MSCA) reprezintă programul emblematic de finanțare al UE din cadrul programului Orizont Europa 2023-2025, dedicat învățământului doctoral și formării post-doctorale.
Cu un buget total de 1,23 miliarde de euro pentru perioada 2023-2025, Acțiunile Marie Skłodowska-Curie sprijină cercetători din întreaga lume, în toate etapele carierei lor și în toate disciplinele. Ele se adresează și instituțiilor, prin sprijinirea unor programe de doctorat și postdoctorale, precum și a unor proiecte colaborative excelente de cercetare și inovare, prin sporirea atractivității și a vizibilității instituțiilor la nivel mondial și prin încurajarea cooperării dincolo de mediul academic, inclusiv cu marile companii și cu IMM-urile.
MSCA finanțează următoarele cinci acțiuni principale prevăzute în programul de lucru:
· MSCA COFUND – cofinanțează programe noi sau existente de doctorat și de burse de studii postdoctorale în statele membre ale UE sau în țările asociate la programul Orizont Europa, cu scopul de a promova bunele practici ale MSCA. Aceasta include atât formarea internațională, intersectorială și interdisciplinară în domeniul cercetării, cât și mobilitatea internațională și transsectorială a cercetătorilor în orice etapă a carierei lor. Cererea de propuneri pentru 2024, cu un buget de 104.8 de milioane euro, se va deschide pe 3 aprilie 2024 și se va încheia pe 26 septembrie 2024. Mai multe detalii despre această oportunitate pot fi consultate aici.
· Bursele de studii postdoctorale MSCA – consolidează potențialul creator și inovator al cercetătorilor care dețin un doctorat și care doresc să dobândească noi competențe prin formare avansată și prin mobilitate internațională, interdisciplinară și intersectorială. Finanțarea va fi disponibilă pentru cercetătorii care-și propun să realizeze proiecte revoluționare de cercetare și inovare în Europa și în întreaga lume. Cu un buget total de 417.2 de milioane euro, call-urile se vor deschide pe 10 aprilie 2024 și se vor încheia pe 11 septembrie 2024. Mai multe detalii despre această oportunitate pot fi consultate aici.
· Rețelele doctorale MSCA – pun în aplicare programe de doctorat pentru formarea doctoranzilor atât în mediul academic, cât și în alte sectoare, inclusiv în sectorul industrial și în întreprinderi. Cererea de propuneri pentru 2024, cu un buget de 608,6 milioane de euro se deschide pe 29 mai 2024 și se vor încheia pe 27 noiembrie 2024. Mai multe detalii despre această oportunitate pot fi consultate aici.
· Schimburile de personal MSCA (Staff Exchanges) – dezvoltă o colaborare sustenabilă, la nivel internațional, intersectorial și interdisciplinar, în domeniul cercetării și inovării, prin intermediul schimburilor de personal. Programul contribuie la transformarea ideilor în produse, servicii sau procese inovatoare. Cererea de propuneri pentru 2024, cu un buget de 99,5 milioane de euro, se va deschide pe 19 septembrie 2024 și se va încheia pe 5 februarie 2025. Mai multe detalii despre această oportunitate pot fi consultate aici.
Lista integrală a Acțiunile Marie Skłodowska-Curie (MSCA) pentru anul 2024 poate fi accesată aici.
MSCA, un program este deschis tuturor domeniilor de cercetare și inovare
Acțiunile Marie Skłodowska-Curie (MSCA), ce poartă numele cercetătoarei de origine polono-franceză, dublu laureată a premiilor Nobel, renumită pentru activitatea sa privind radioactivitatea, sprijină cercetători excepționali în toate etapele carierei lor, indiferent de naționalitate. Programul este deschis tuturor domeniilor de cercetare și inovare, de la cercetarea fundamentală, la pătrunderea pe piață și serviciile de inovare. Domeniile de cercetare sunt alese în mod liber de solicitanți (persoane fizice și/sau organizații).
Lansat în anul 1990 și redenumit Acțiunile Marie Curie în anul 1996, programul contribuie la excelența cercetării și la stimularea creării de locuri de muncă, a creșterii și a investițiilor, prin faptul că dotează cercetătorii cu noi cunoștințe și competențe și le oferă experiență internațională și intersectorială, în vederea ocupării în viitor a unor posturi importante în domeniul cercetării. Acțiunile au un impact structurant asupra instituțiilor de învățământ superior și a altor entități din afara mediului academic, prin difuzarea excelenței și prin stabilirea de standarde pentru o educație și o formare profesională de înaltă calitate a cercetătorilor din întreaga lume.
În perioada 2014-2020, programul a sprijinit peste 65 000 de cercetători din Europa și din afara acesteia, inclusiv 25 000 de doctoranzi. De asemenea, a finanțat peste
1 000 de programe internaționale de doctorat și a îmbunătățit legăturile dintre mediul academic și sectorul industrial, prin implicarea a 4 700 de companii și a aproximativ 2 200 de IMM-uri. În cursul aceleiași perioade, peste 8 450 de organizații din peste 130 de țări au participat la MSCA.
Mai multe informații cu privire la condițiile de acordare a granturilor pot fi accesate pe pagina dedicată acestor oportunități.


